ЩIэблэр егъэджэным хухах ахъшэр псыхэкIуадэ хъунукъым
КъБР-м и Iэтащхьэ Къанокъуэ Арсен Правительствэм и Унэм щахуэзащ республикэм и экономикэм папщIэ лэжьакIуэхэр гъэхьэзырынымкIэ программэм тету нэгъуэщI къэралхэм щыIэ бизнес школ нэхъыфIхэр къэзыухахэм. Ар щIэупщIащ еджэныгъэр зэрекIуэкIам, нэгъуэщI къэралхэм IэщIагъэ зэрыщрагъэгъуэт щIыкIэм, апхуэдэу зыхурагъэджахэм щыщу иджыпсту щIалэхэмрэ хъыджэбзхэмрэ республикэм къыщагъэсэбэпыфынухэм.
Къызэхуэсахэм жаIащ Европэм и еджапIэ центр нэхъыфIхэм я щIэныгъэм зэрыщыхагъэхъуар абыхэм я дежкIэ икъукIэ зэрысэбэпыр. Бизнес еджапIэхэм щагъуэта щIэныгъэр абыхэм къагъэсэбэпыфынущ зыпэрыувэжыну IэнатIэхэм зегъэужьыным, абыхэм щыIэ гугъуехьхэр дэгъэкIыным хуэунэтIауэ. НэгъуэщI къэралхэм щеджахэм яхэтщ иджыпсту бизнес проект пыухыкIахэр гъэзэщIэным елэжьхэри, IуэхущIапIэ щхьэхуэхэм къулыкъу лъагэхэр щызыIыгъхэри. Къапщтэмэ, Бекъул Юлие Швейцарием щызригъэгъуэтащ хьэщIэщхэр гъэлэжьэнымкIэ бизнесыр къызэрызэрагъэпэщым теухуа щIэныгъэ. Иджыпсту ар республикэм и хьэщIэщ комплекс нэхъыфI дыдэхэм ящыщ зым — «Синдика» хьэщIэщым и генеральнэ директорым и къуэдзэщ. Хъыджэбзым а лэжьыгъэр икъукIэ фIэгъэщIэгъуэнщ. «Мыр сэ сыхьэт бжыгъэ пыухыкIа щызгъакIуэ IэнатIэу аракъым. Си лэжьыгъэр зытеухуар ди республикэм къакIуэ хьэщIэхэр я унэ исыжым хуэдэу гъэтыншынырщ, абы къыхэкIыу сызыхурагъэджа псори къэзгъэсэбэпыну Iэмал псори сиIэщ», — жеIэ Юлие.
Псоми зэрытщIэжщи, Къанокъуэ Арсен и жэрдэмкIэ ди республикэр IэщIагъэлIхэр иригъэджэн папщIэ нэгъуэщI къэралхэм япэу зыгъакIуэу щIэзыдза щIыналъэхэм ящыщщ. Нобэм къэскIэ Европэм и бизнес школ лъэщхэр къаухащ Къэбэрдей-Балъкъэрым щыщ IэщIагъэлIу 120-м щIигъум.
Къанокъуэ Арсен къызэрилъытэмкIэ, егъэджэныгъэм хухах ахъшэр зэи пщIэншэу кIуэдынукъым.
КъБР-м и Iэтащхьэмрэ Правительствэмрэ я
пресс-IуэхущIапIэ.
